## La Generalitat tallarà dissabte la CV-35 a Llíria per a fer proves de càrrega en els ponts que han sigut reforçats

*** El tall puntual es produirà entre els punts quilomètrics 29+000 i 31+000, a partir de les 07:00 hores, amb una duració estimada de cinc hores
* Les obres finalitzades han reforçat els ponts amb 355 tones d’acer en una via per la qual circulen més de 100.000 vehicles diaris**

La Conselleria de Medi Ambient, Infraestructures i Territori ha informat que este pròxim dissabte 5 de juliol, a partir de les 07:00 hores del matí, tallarà la CV-35 a Llíria entre els punts quilomètrics 29+000 i 31+000 per a fer les proves de càrrega en els ponts reforçats sobre la rambla Primera. El tancament tindrà una duració estimada de cinc a sis hores.

S’ha establit que el trànsit en direcció Ademuz–València es desviarà per la via de servici paral·lela al polígon del Pla de Carrasses (entre les eixides 30 i 29), mentres que el sentit València–Ademuz romandrà operatiu, ja que no es vorà afectat.

Una vegada concloses estes proves en els ponts principals, es procedirà a l’assaig en el pont de la via de servici, també amb tall de trànsit durant unes cinc hores, que afectarà les indústries locals i l’Hospital de Llíria, als quals s’haurà d’accedir utilitzant les eixides 30 i 27.

Els treballs de reforç i adequació a la normativa dels viaductes i taulers de la CV-35 van concloure el passat 30 de juny, amb un cost total d’1,6 milions d’euros i la utilització de 355 tones d’acer estructural en cintres metàl·liques. Estes actuacions, iniciades en novembre per l’empresa concessionària, han preparat el tram per a la seua posada en servici definitiva.

**Un eix clau per a la província**

L’autovia del Túria o CV-35, amb més de 50 quilòmetres concessionats, és un eix vertebrador essencial per a la província de València. Connecta la ciutat amb la seua àrea metropolitana i l’interior i suporta més de 100.000 vehicles diaris en els trams urbans i 15.000 en els més allunyats.

A més, dona accés directe a importants pols productius, com el polígon del Pla de Carrasses, eix estratègic de desenrotllament per a grans firmes nacionals i internacionals del sector tecnològic i industrial.

Fecha: 03/07/2025